'Geheime brief' veroorsaak drama in Zuma-saak | Netwerk24
Deur Kyle Cowan, News24 23 Mei 2019 21:44
'n Geheime brief – glo korrespondensie tussen die nasionale vervolgingsgesag (NVG) en die Valke – is Donderdag op die nippertjie as bewysstuk aangebied in die hofsaak waarin oudpres. Jacob Zuma aansoek doen om die staking van sy vervolging.
Adv. Muzi Sikhakhane, wat namens Zuma in die hooggeregshof in Pietermaritzburg optree, het vyf minute voor die hof sou verdaag, aangekondig hy het 'n brief wat hy aan die hof wil voorhou.
Dit hou glo verband met 'n ondersoek van die NVG wat Penuell Maduna, voormalige minister van justisie, en oudpres. Thabo Mbeki betrek.
Die brief ondersteun glo Zuma se vroeëre bewerings dat daar 'n politieke sameswering was om van hom ontslae te raak. Dit het volgens Zuma uiteindelik gelei tot die klagte teen hom.
Zuma word aangekla van korrupsie, rampokkery, geldwassery en bedrog. Die appèlhof het vroeër bevind die motivering vir Zuma se vervolging is irrelevant. Adv. Wim Trengove SC, vir die staat, het dit Donderdag ook weer in die hof beklemtoon.
Sikhakhane sê die politieke inmenging in Zuma se saak is duidelik. Zuma het vroeër in 'n verklaring gesê Maduna, Mbeki en adv. Bulelani Ngcuka het met hom vergader om hom te oortuig om die politiek te verlaat.
Mail & Guardian het reeds in 2015 berig dat Zuma in hofdokumente verwys het na 'n vergadering in 2003 ten tyde waarvan Mbeki hom glo R20 miljoen aangebied het om die politiek te verlaat. Na wat verneem word, hou die brief wat Sikhakhane Donderdag aangebied het, direk hiermee verband.
Trengove het beswaar aangeteken teen die brief en gesê as Zuma se span vars bewyse so laat in die hofgeding wil indien, moet hulle 'n spesiale aansoek daarvoor bring.
Die hof het verdaag nadat die regspanne opdrag gekry het om 'n ooreenkoms te bereik oor die brief. As hulle dit nie regkry nie, sal 'n aansoek Vrydag ingedien word om die brief as bewys in die saak toe te laat.
'n Woordvoerder van die Valke het gesê geen kommentaar sal oor die brief gelewer word nie voordat dit as bewysstuk in die hof toegelaat is.